Alieta Monas Plejić

**Alieta Monas Plejić** (Pazin, 5. studenog 1951. – Rijeka, 12. ožujka 2022.) bila je slikarica i likovna pedagoginja. Njezino djelovanje na kulturno-umjetničkom području zabilježeno je u Splitu i Pazinu. Početkom 1990-tih započinje jedinstvenu seriju izvedbi i svjetlosnih instalacija u javnom prostoru Splita, započinjući specifično umjetničko istraživanje pojma svjetlosti. Njezin rad višestruko je nagrađivan.

## Biografija
Alieta Monas Plejić rodila se u Pazinu 5. studenog 1951. godine ocu Vjekoslavu Monas, zvanog Điđi, i majci Letiziji rođ. Otocchian. U Pazinu završila je osnovnu školu te Gimnaziju „Otokar Keršovani“ 1970. godine. Diplomirala je likovnu umjetnost na Pedagoškoj akademiji 1972. godine, a 1977. godine završila je slikarstvo na Akademiji likovnih umjetnosti u Zagrebu u klasi Nikole Reisera.

Posvećena radu s djecom, Monas Plejić osnovala je 1990-tih dječji bijenale Ujedinjeni svijetli svijet. U Splitu je u Školi likovnih umjetnosti sve do mirovine 2013. godine predavala slikarstvo i crtanje. Bila je članica Hrvatskog društva umjetnika – Split.

## Slikarstvo

Glavni motiv slikarstva Monas Plejić je svjetlost. Motivu se okreće početkom rata devedesetih godina kada je započela cikluse posvećene svjetlosti koji su se odrazili u izložbama i ambijentalnim instalacijama: *Svjetlosni Peristil,* u Dioklecijanovoj palači na Božić 1991. i 1997. godine, te *Svjetlehem II.* projektiran 2017. godine kojim je planirala osvijetliti dijelove Pazinske jame. Ciklusi vezani uz motiv svjetla su: *[[Zidovi svjetlosti]], [[Eppur e luce sopra d'ogni luce – Ipak je svjetlost]], [[Eppur e luce sopra d'ogni luce – Ipak je svjetlost nad svjetlostima]]*.  Na upit o dominantnoj ulozi svjetlosti u svojim radovima, umjetnica je odgovorila: „Goethe je, kada su ga pitali, zašto toliko spominje istinu odgovorio, kako je ima premalo i očito zato s njom pretjeruje. Isto tako prepoznajem da je premalo svjetla u međuljudskim odnosima na svim razinama, od pojedinačnih, do društvenih, pa i globalnih. Moja prva riječ bila je luce, svjetlost. Moja je mama radila u tiskari i uvijek kada je nakon posla dolazila doma pokazivala mi je svjetlost.“

Glavne figure umjetničinog slikarstva bili su aktovi i portreti. Njezinu umjetnost opisao je Tonči Petrasov Marović riječima: „To su trošna, ražalošćena tijela, na granici bolesti ili ljubavi, dana u najintimnijemu ozračju kupatila ili postelje koju od vanjskoga, dušmanskog svijeta 'brani' zavjesa, ili drugo tijelo.“ Njezinu umjetnost inspirirali su Einstein, Dante i Dostojevski, a slike posvetila je pojedinim velikanima književnosti i umjetnosti: *Tolstojeva soba, Tinova soba, Vidovićev atelje.*

## Izložbe
Monas Plejić sudjelovala je na skupnim i samostalnim izložbama. Prvu samostalnu izložbu održala je u Pazinu 1979. godine. Samostalno je izlagala u Salonu Galić u Splitu 1982. godine i Galeriji Nova u Zagrebu gdje je izložila svoje radove osamdesetih.

U okviru 41. Splitskog salona „Ne posve izgubljeni jedni za druge“ afirmirali su se vizualni radovi umjetnica koja promiču kompleksnosti feminističkih genealogija, produktivne dijaloge te uključivanje zelene i lokalne sadašnjosti. Izložba se održavala na više lokacija u Splitu među kojima su Salon Galić i Multimedijalni kulturni centar Split. Otvoreni postav Monas Plejić nalazio se pri samome ulazu u Multimedijalni kulturni centar. Uz četiri izložene slike ostavljena su četiri prazna uokvirena mjesta za radove kojima tek treba nadopuniti arhiv Monas Plejić.

Rad Monas Plejić bio je predstavljen u sklopu izložbe Vidljive 2023. i 2024. godine. Cilj je projekta osvijestiti nužnost na rodnu ravnopravnost te zastupljenost žena u umjetnosti. Od umjetničinih radova bili su izloženi *Judita II.,* 1984. te *Žena na propuhu,* 1981*.* Oba umjetnička djela nastala su kombiniranom tehnikom.

## Nagrade
Monas Plejić osvojila je nekoliko nagrada. Prvu nagradu, Povelja Ars Histriae VIII, dobila je u Rovinju 1982. godine. Slijedila je Nagrada Splitskog salona iste godine u Splitu. Godine 1984. u Rovinju osvojila je Diplomu Ars Histriae IX te Nagrada Grisia.

## Izvori